**Pallás Éva †**

(1953. szeptember 8. – 2013. november 10.)

Édesapja, Pallás Gyula a leghíresebb magyar hajóveret-készítő, többszörös magyar bajnok. Éva másként született, mint az emberek általában, és máshogy is élt. Sokkal érzékenyebb volt saját és sorstársai helyzetére, bár ezt nem adta tudtára a világnak. Szerény volt. Első hobbija a kutyák voltak, nagyapjával ezüstkoszorús mestertenyésztők lettek.

1983-ban megnyitotta a Balaton-part első vitorlásboltját, túra- és versenyvitorlázók igényeit igyekezett kielégíteni. Ennek megfelelően nagy választékot tartott mindenféle alkatrészből. Kalóz, Optimist, Cadet és más kishajós versenyzők a felszerelések széles választékát találhatták meg üzletében. A Pallás név – apa és fia – több évtizedes vitorlázó és szerelvénygyártó múltra tekint vissza, ami nem csak garanciát, de megfelelő hátteret is jelentett a munkájában.

„Mert egy sekli mindig kell!” szólt az üzlet jelmondata.

A Hajóipari Vállalkozók Egyletének alapító tagja, és majd’ 12 éven keresztül az elnöke volt. Az érdekvédelmi szervezet a hajóiparban dolgozó vállalkozásokat fogta össze. A minden évben megrendezésre kerülő Budapest Boat Show-n a közös fellépés eredményeként a kiállító tagok 20–40 százalékkal olcsóbban mutathatták be termékeiket, szolgáltatásaikat. Felismerve jelentőségét, a hajóépítő szakmai képzés erkölcsi és anyagi támogatását is felvállalta.

A Mozgáskorlátozottak Vitorlázó Sportegyesületének alapító tagja. Számos Európa- és világbajnokságon szerepeltek az egyesület vitorlázói, és a 2008-as a pekingi paralimpián magyar résztvevő – Pegan Zoltán – is volt.

A testi fogyatékossága nem jelentett akadályt számára a munkavégzésében, úgy alakította az életét, munkahelyét, hogy még a mozgásában akadályozva is teljes életet tudott élni. És ezt az erőt példaképpé állította másoknak is.